*"Службени гласник РС", бр. 105/2013*

На основу члана 14. став 4. Закона о тајности података ("Службени гласник РС", број 104/09) и члана 42. став 1. Закона о Влади ("Службени гласник РС", бр. 55/05, 71/05 - исправка, 101/07, 65/08, 16/11, 68/12 - УС и 72/12),

Влада доноси

**УРЕДБУ**

**о ближим критеријумима за одређивање степена тајности "ПОВЕРЉИВО" и "ИНТЕРНО" у Министарству унутрашњих послова**

**Члан 1.**

Овом уредбом прописују се ближи критеријуми за одређивање тајних података степена тајности "ПОВЕРЉИВО" и "ИНТЕРНО" у Министарству унутрашњих послова (у даљем тексту: Министарство).

**Члан 2.**

Тајни податак из члана 1. ове уредбе одређује се и означава степеном тајности "ПОВЕРЉИВО" или степеном тајности "ИНТЕРНО" у зависности од процене настанка могуће штете по интересе Републике Србије, односно настанка могуће штете по рад и обављање послова и задатака из законом прописане надлежности Министарства у случају његовог откривања неовлашћеном лицу, његове злоупотребе или уништавања.

**Члан 3.**

Тајни податак из члана 1. ове уредбе може се одредити и означити степеном тајности "ПОВЕРЉИВО" ако би његовим откривањем неовлашћеном лицу његовом злоупотребом или уништавањем настала штета по интересе Републике Србије, која за последицу може имати:

1) угрожавање територијалног интегритета и суверености Републике Србије;

2) угрожавање уставног поретка и демократских принципа Републике Србије;

3) угрожавање јавног реда, угрожавање реаговања у ванредним ситуацијама и пружање помоћи у случају опасности;

4) непосредну опасност по живот или здравље људи и заштиту имовине;

5) штету за економске интересе Републике Србије;

6) угрожавање националне и јавне безбедности;

7) угрожавање спровођења полицијских мера и активности у борби против криминала, сузбијању прекршаја и других деликата;

8) угрожавање међународне полицијске сарадње и ангажовање полиције у извршавању полицијских и других мирнодопских задатака у иностранству;

9) угрожавање надзора и обезбеђивања државне границе, контроле прелажења државне границе, проузроковање граничних инцидената и кршење прописа о кретању и боравку странаца, остваривање њихових права, као и права азиланата;

10) угрожавање послова регулисања, надзора и контроле саобраћаја на путевима;

11) угрожавање обезбеђивања јавних скупова;

12) угрожавање вршења безбедносних провера;

13) угрожавање функционисања и оперативне употребљивости информационог, радиокомуникационог и телекомуникационог система у обављању полицијских послова.

***Члан 4.***

Тајни податак из члана 1. ове уредбе може се одредити и означити степеном тајности "ИНТЕРНО" ако би његовим откривањем неовлашћеном лицу његовом злоупотребом или уништавањем настала штета за рад односно обављање задатака и послова Министарства, која за последицу може имати:

1) опасност по живот или здравље људи и заштиту имовине;

2) штету за рад односно обављање задатака и послова Министарства;

3) ометање спровођења полицијских мера и активности у борби против криминала, сузбијању прекршаја и других деликата;

4) ометање спровођења мера и активности у ванредним ситуацијама и пружања помоћи у случају опасности;

5) ометање међународне полицијске сарадње и ангажовање полиције у извршавању полицијских и других мирнодопских задатака у иностранству;

6) ометање надзора и обезбеђивања државне границе, контроле прелажења државне границе, проузроковање граничних инцидената и кршење прописа о кретању и боравку странаца, остваривање њихових права, као и права азиланата;

7) ометање послова регулисања, надзора и контроле саобраћаја на путевима;

8) смањење оперативне и функционалне способности Министарства.

***Члан 5.***

Овлашћено лице Министарства, у складу са законом који уређује тајност података, а на основу критеријума из чл. 3. и 4. ове уредбе, доноси одлуку о одређивању степена тајности податка Министарства, уз претходну процену могуће штете по интересе Републике Србије, односно могуће штете по рад и обављање задатака и послова Министарства.

Одлука из става 1. овог члана се преиспитује у складу са законом, периодично, и то за податке означене степеном тајности "ПОВЕРЉИВО" најмање једном у три године, а за податке означене степеном тајности "ИНТЕРНО" најмање једном годишње.

***Члан 6.***

Ова уредба ступа на снагу осмог дана од дана објављивања у "Службеном гласнику Републике Србије", а примењује се по истеку три месеца од дана ступања на снагу.

05 број 110-9911/2013

У Београду, 25. новембра 2013. године

Влада

Први потпредседник Владе,

Александар Вучић, с.р.